Squadron leader **Geoffrey Harris Augustus Wellum**, DFC (\* 4. august 1921, Walthamstow – † 18. júl 2018, Mullion) bol britský stíhací pilot a spisovateľ, ktorý bol známy hlavne ako najmladší pilot stíhačky Spitfire v bitke o Britániu. Oficiálne mu boli priznané dva zostrely nepriateľských lietadiel.

Životopis
---------

### Mladosť a služba v RAF

Flight lieutenant Brian Kingcome (vľavo), veliaci dôstojník 92. perute RAF a jeho wingman, Flying officer Geoffrey Wellum, vedľa lietadla Supermarine Spitfire na základni Biggin Hill, Kent, 1941
Geoffrey Wellum sa narodil 4. augusta 1921 vo Walthamstowe v grófstve Essex. Vzdelanie získal na Forest School v Snaresbrooku. Počas posledného ročníka školy bol aj kapitánom kriketového tímu.

V auguste 1939, kedy mal 18 rokov, sa prihlásil k Royal Air Force. Prvým lietadlom, na ktorom letel bol dvojmiestny cvičný de Havilland Tiger Moth na základni Desford v Leicestershire. Po úspešnom absolvovaní kurzu pokračoval v lietaní so strojmi North American Harvard na základni Little Rissington u 6. školy letového výcviku.

U RAF bol v tom období taký nedostatok pilotov, že mladý Geoffrey bol v máji 1940, ešte pred dokončením výcviku, poslaný priamo k 92. peruti, ktorá lietala na stíhacích lietadlách Supermarine Spitfire. U perute dostal mladík Wellum od svojich kolegov prezývku „Boy" (*chlapec*). Počas bitky o Britániu bol Wellum svedkom rozsiahlych bojových akcií. Niekoľko vyčerpávajúcich týždňov bojoval o svoj život v leteckých súbojoch vysoko nad južným Anglickom, keď sa vlny lietadiel Luftwaffe pokúšali svojimi náletmi zlomiť morálku krajiny. Jeho prvým veliacim dôstojníkom bol Roger Bushell a medzi jeho blízkymi kolegami bol aj Brian Kingcome.

Geoffrey Wellum (vpravo hore) oslavuje v spoločnosti dôstojníkov RAF a hostí prvé výročie príchodu 92. perute na základňu Biggin Hill, september 1941
Dňa 11. septembra 1940 si nárokoval zostrel nemeckého bombardéru Heinkel He 111 a 27. septembra štvrtinový podiel na zostrelení Junkersu Ju 88. V novembri 1940 si nárokoval poškodenie dvoch (jeden v spolupráci) Messerschmittov Bf 109 a 9. júla 1941 zostrel Bf 109 nad okupovaným Francúzskom. Za statočnosť, ktorú prejavil v leteckých operáciách proti nepriateľovi, mu bol 5. augusta 1941 udelený Záslužný letecký kríž (*Distinguished Flying Cross*, *DFC*).

Vo februári 1942 bol prevelený k 65. peruti na základni Debden, pričom v marci bol vymenovaný za veliteľa letky (*Flight Commander*).

Dňa 11. augusta 1942 Wellum viedol osem Spitfirov, ktoré vzlietli z lietadlovej lode HMS *Furious*, aby posilnili bojový doplnok na letisku Luqa na Malte. Pridali sa tu k 145. peruti s povinnosťami protivzdušnej obrany.

Wellum trpel ťažkou sínusitídou a bojovou únavou, čo bolo dôsledkom trojročného intenzívneho bojového lietania. Utrpel úplné nervové zrútenie a musel byť preložený z Malty späť do Británie, kde sa stal skúšobným pilotom na lietadlách Hawker Typhoon u spoločnosti Gloster Aircraft. V roku 1944 sa oženil so svojou priateľkou Grace, s ktorou mali tri deti.

### Povojnová služba

Vojnu skončil ako strelecký inštruktor so 146 nalietanými letovými hodinami, pričom naďalej zostával v RAF. Najprv slúžil ako štábny dôstojník v Západnom Nemecku a potom nasledovalo štvorročné turné so 192. peruťou. 

### Neskorší život

Wellum odišiel z RAF v roku 1961 a následne pracoval s firmou komoditných maklérov v Londýnskom City. Založil si vlastné podnikanie a potom prevzal rodinný podnik. V polovici 80. rokov, s rodinným podnikom v likvidácii a prebiehajúcim rozvodom, Wellum v depresii odišiel do dôchodku. Odsťahoval sa na polostrov Lizard v Cornwalle, ako si sľuboval ešte v mladosti, a usadil sa v obci Mullion. Aby sa vyrovnal s depresiou a dokázal, že vlastne urobil niečo so svojím životom, vzal si svoje vojnové zápisníky a napísal rukopis spomienok, ktoré nikdy nemal v úmysle zverejniť. Dal ich do zásuvky a zabúdal na ne dve desaťročia. Následne ho výskumník bitky o Britániu vypátral v Mullione. Wellum predal zaprášený rukopis historikovi, ktorý ho ukázal svojim priateľom u vydavateľstva Penguin Books. Obsah rukopisu ich prekvapil a snažili sa okamžite nájsť Geoffreyho. Kniha s názvom *First Light* nakoniec vyšla v roku 2002. Napriek svojmu novému úspechu, Welluma stále prenasledovali jeho zážitky z vojny. Povedal: *„Ľudia hovoria: ‘Musíš na to všetko zabudnúť, bolo to už dávno.’ Odpovedám: ‘Úplne s vami súhlasím, ale môžete mi povedať, ako?’"* Geoffrey Wellum zomrel večer 18. júla 2018 vo veku 96 rokov vo svojom dome v Mullione.

|  |  |  |
| --- | --- | --- |
| „ | Keď sa pozerám späť na svoj život, zdá sa mi, že som bol na vrchole, keď mi bolo 21 alebo 22 rokov. Boli to skvelí chlapci, všetci spoločne v letectve, | "|
| – spomínal Wellum v roku 2013 |

Referencie
----------

1. ↑   *92 Squadron Royal Air Force* [online]. 92squadron.com, [cit. 2018-07-21]. Dostupné online.
2. ↑   *Geoffrey Wellum* [online]. griffonmerlin.com, [cit. 2018-07-21]. Dostupné online.
3. ↑   *The Gazette* [online]. thegazette.co.uk, [cit. 2018-07-21]. Dostupné online.
4. ↑   *Battle of Britain RAF Spitfire pilot Geoffrey Wellum dies* [online]. bbc.co.uk, [cit. 2018-07-21]. Dostupné online.
5. 1 2 3   *The 89-year-old Boy* [online]. spectator.co.uk, 2010-07-17, [cit. 2018-07-21]. Dostupné online.
6. ↑  TASR. Zomrel Geoffrey Wellum, najmladší pilot z bitky o Britániu. *teraz.sk* (Bratislava: TASR), 2018-07-20. Dostupné online [cit. 2018-07-21].
7. ↑  BUREŠ, Vítězslav. Ve věku 96 let zemřel nejmladší pilot spitfiru z bitvy o Británii. *iDNES.cz* (Praha: MAFRA), 2018-07-20. Dostupné online [cit. 2018-07-21].
8. ↑   *iRozhlas* [online]. irozhlas.cz, [cit. 2018-07-21]. Dostupné online.

Literatúra
----------

* WELLUM, Geoffrey. *První světlo*. 1. vyd. Praha : Pavel Dobrovský-BETA, 2004. 303 s. ISBN 80-7306-142-2.

Iné projekty
------------

Commons
* Spolupracuj na Commons Commons ponúka multimediálne súbory na tému **Geoffrey Wellum**


|  |  |
| --- | --- |
| Portal | Portál letectvo |

Autoritné údaje: * ISNI: 0000 0000 3843 3582
* LCCN: nb2001084570
* NK ČR: xx0025104
* VIAF: 239049978
* WorldCat: lccn-nb2001084570